次韵子瞻感舊
作者：蘇轍
朝代：宋

paragraphs: 還朝正三伏，一再趨未央。
久從江海游，苦此劍佩長。
夢中驚和璞，起坐憐老房。
爲我忝丞轄，置身願并凉。
此心一自許，何暇憂陟岡。
早歲發歸念，老來未嘗忘。
淵明不久仕，黔婁足爲康。
家有二頃田，歲辦十口糧。
教敕諸子弟，編排舊文章。
辛勤養松竹，遲莫多風霜。
常恐先著鞭，獨引社酒嘗。
火急報君恩，會合心則降。